Diari Oficial de la Generalitat Valenciana


Sumari del DOGV 8599, del 25-07-2019 (2019/7561)

RESOLUCIÓ de 19 de juliol de 2019, del director general de l'Institut Valencià de la Joventut, per la qual es convoca el premi #Noemtoqueselwhatsapp 2019.
----------------------------------------------------------------------------------------------------------------------------------------------------------

### Dades del document

Número de DOGV
:   8599

Data del DOGV
:   25-07-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/7561


Data del document
:   19-07-2019

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 19 de juliol de 2019, del director general de l'Institut Valencià de la Joventut, per la qual es convoca el premi #Noemtoqueselwhatsapp 2019. [2019/7561]  
Preàmbul  
  
La Llei 15/2017, de 10 de novembre, de la Generalitat, de polítiques integrals de joventut estableix en l'article 5 que les administracions públiques es comprometen a «garantir l'accés a la cultura, amb programes democratitzadors, i donar suport a la creació jove i al desenvolupament de llenguatges artístics i creatius, especialment en valencià, en el marc d'una societat col·laborativa i innovadora, i també a potenciar la cultura valenciana».  
L'Institut Valencià de la Joventut (IVAJ) és l'organisme encarregat de coordinar les polítiques de joventut en l'àmbit de la Comunitat Valenciana. Entre les seues funcions, recollides en l'article 7 d'aquella llei, s'estableix la de donar suport al desplegament d'iniciatives i projectes de les estructures de participació juvenil i la promoció de les activitats d'oci educatiu.  
Així mateix, l'Estratègia Valenciana de la Joventut, definida al llarg del títol III de la llei, estableix, entre altres objectius, el foment d'actituds i valors democràtics entre la joventut, la igualtat efectiva de les persones joves, l'eliminació de discriminacions per raó de sexe o qualsevol altra condició o circumstància personal o social.  
Amb la finalitat de donar suport a aqueixa creació jove es va aprovar l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica en qualsevol dels seus camps, aspecte que es concretarà en les convocatòries corresponents.  
A l'empara de l'esmentada ordre i a través d'aquesta resolució, l'IVAJ pretén reconéixer les propostes joves que ajuden a sensibilitzar la societat valenciana sobre el problema de la violència contra les dones a través de l'art.  
Per tot això, en virtut de la competència que tinc delegada per la Resolució de 29 de juny de 2018, de la Vicepresidenta i consellera d'Igualtat i Polítiques Inclusives, mitjançant la qual es delega la competència d'aprovar les convocatòries de premis de l'IVAJ, resolc:  
  
Primer. Objecte de la convocatòria  
1. Es convoquen els premis #Noemtoqueselwhatsapp 2019, una visió jove sobre la violència contra les dones.  
2. Els premis pretenen reconéixer els projectes de diverses modalitats artístiques que tracten sobre la promoció de la igualtat, la convivència i el respecte entre sexes i la prevenció de la violència contra les dones.  
3. Se n'estableixen cinc modalitats: fotografia, vídeo, arts escèniques, música i arts plàstiques.  
4. Aquesta convocatòria es realitza en règim de concurrència competitiva.  
  
Segon. Premis i dotació econòmica  
1. Es concediran tres premis a cadascuna de les cinc modalitats artístiques establides en l'article anterior. La dotació econòmica de cada premi serà de 500 euros.  
2. Les entitats guanyadores hauran de dedicar l'import del premi a activitats culturals.  
3. Els guardonats rebran igualment una distinció acreditativa.  
  
4. Els premis es finançaran amb càrrec a la línia d'ajudes S6024000 del pressupost de l'IVAJ per a 2019, amb un import global màxim de 7.500 euros.  
5. El jurat podrà concedir dos esments honorífics sense dotació econòmica en cadascuna de les modalitats, si així ho estima oportú.  
6. Els premis comportaran també la participació en la Trobada d'Experiències amb Valors, que tindrà lloc en un alberg de l'IVAJ.  
7. Si el jurat considerara que cap dels projectes és mereixedor de qualsevol dels premis, podrà declarar-lo desert sempre que es motive.  
  
  
Tercer. Participants i originalitat de les obres  
1. Podran concórrer en aquesta convocatòria:  
a) Associacions juvenils inscrites en el Cens d'associacions juvenils i entitats prestadores de serveis a la joventut a la Comunitat Valenciana.  
  
b) Centres educatius de la Comunitat Valenciana.  
2. Els treballs hauran d'estar realitzats per tres joves, almenys, amb edats compreses entre els dotze i els dèsset anys.  
3. Les obres hauran de ser originals i inèdites. No podran fer servir materials subjectes a drets d'autor, sense la corresponent autorització. L'IVAJ no assumeix la responsabilitat de l'ús no autoritzat del copyright.  
4. Les entitats participants en aquesta convocatòria hauran de disposar de la corresponent autorització relativa a l'ús de la imatge dels menors d'edat que apareguen en qualsevol de les obres presentades.  
5. En queden exclosos els treballs que exalten valors contraris als drets fonamentals de la persona o que reflectisquen valors contraris a la dignitat de la persona.  
  
Quart. Característiques tècniques per a cada modalitat  
1. Fotografia. Fotos en format .jpg a 255 ppp, 4.000 píxels i/o 40 cm del costat més gran (4 Mb per arxiu com a màxim). Un màxim de 3 obres, independents o que formen una sèrie (està permés el retoc digital).  
2. Vídeo. Vídeos d'un màxim de seixanta segons de durada, allotjats en qualsevol plataforma de vídeo, amb un màxim de dos vídeos per grup.  
3. Teatre i dansa. Espectacle de composició pròpia i una durada màxima de tres minuts. Els treballs estaran pujats a qualsevol plataforma de vídeo i tindran les característiques escèniques per a poder representar-se en la Trobada d'Experiències amb Valors.  
4. Música. Rap o altres expressions musicals de composició pròpia i d'un màxim de tres minuts, allotjades en qualsevol plataforma de vídeo i amb característiques escèniques per a poder representar-se en la Trobada d'Experiències amb Valors.  
5. Arts plàstiques. Còmics, grafitis o cartells, que es presentaran en format .jpg a 255 ppp, 4000 píxels i/o 40 cm del costat més gran (4 Mb per arxiu com a màxim). Un màxim de tres tires de còmic o tres cartells per equip. Pel que fa als grafitis, cada equip només en presentarà un esbós, i en cas de ser seleccionat realitzarà el definitiu al lloc de la Trobada d'Experiències amb Valors.  
  
Cinqué. Sol·licituds i termini de presentació  
1. La sol·licitud per a participar en aquesta convocatòria haurà d'emplenar-se en el model que figura en l'annex I a la present resolució.  
2. La sol·licitud es presentarà preferentment en algun dels registres d'entrada de l'IVAJ, sense perjudici de les formes que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. En les modalitats de fotografia i d'arts plàstiques els participants hauran d'enviar, necessàriament, en el termini de sol·licituds obert, una còpia de la sol·licitud presentada en el registre, juntament amb l'obra que aspire al premi, a la següent adreça de correu electrònic: noviolencia\_lryb@gsg.cg  
4. El termini de presentació de sol·licituds finalitzarà el 15 d'octubre de 2019.  
  
Sisé. Documentació  
Juntament amb la sol·licitud es presentarà la documentació següent:  
a) Declaració responsable que, en l'entitat sol·licitant, no concorren les circumstàncies assenyalades en l'article 13 de la Llei 38/2003, de 17 de novembre, general de subvencions, que s'inclou en el model de sol·licitud.  
b) Declaració responsable de trobar-se al corrent de les seues obligacions tributàries i davant de la Seguretat Social, d'acord amb el que preveu l'article 24.4 del Reial decret 887/2006, de 21 de juliol, pel qual s'aprova el Reglament de Llei 38/2003, de 17 de novembre, general de subvencions que igualment s'inclou en el model de sol·licitud.  
  
Seté. Procediment de concessió  
El procediment dirigit a la concessió dels premis serà tramitat pels serveis administratius de l'IVAJ, els quals requeriran a les entitats participants que no hagen presentat la documentació correctament perquè esmenen les omissions o errors, tot això d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Jurat  
El jurat estarà integrat per:  
- Presidència: titular de l'àrea de l'IVAJ o persona que la substituïsca.  
- Cinc vocalies relacionades amb la matèria.  
- Secretaria: un funcionari o funcionària de l'IVAJ.  
  
Nové. Valoració de les candidatures presentades  
1. Els treballs presentats seran valorats pel jurat d'acord amb els criteris per a l'atorgament dels premis i que estan enumerats en l'article 11.1 de l'Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació, artística, científica i tècnica.  
  
2. El jurat procedirà a valorar els projectes presentats i els puntuarà d'acord amb els criteris següents:  
a) Qualitat: fins a 10 punts.  
Molt baixa, de 0 a 1; baixa, de 2 a 3; mitjana, de 4 a 6; alta, de 7 a 8, i molt alta, de 9 a 10.  
b) Innovació: fins a 10 punts.  
Molt baixa, de 0 a 1; baixa, de 2 a 3; mitjana, de 4 a 6; alta, de 7 a 8, i molt alta, de 9 a 10.  
c) Valors que es transmeten: fins a 10 punts.  
Es tindran en compte els valors treballats en la creació, la reflexió que ha suposat per al grup participant en la convocatòria i la manera en la qual finalment es reflecteixen en el projecte presentat. Baixa, de 0 a 3; mitjana, 4 a 7, i alta, de 8 a 10.  
d) Temàtica social que recull el treball: fins a 10 punts.  
El jurat analitzarà el contingut del projecte, i si aborda i de quina manera una temàtica social del món actual. Baixa; de 0 a 3; mitjana, de 4 a 7, i alta, de 8 a 10.  
e) Treball en grup: fins a 10 punts.  
Serà puntuable l'elaboració col·laborativa, de 0 a 6 punts, i la composició mixta de l'equip 0 a 4 (4, si té una composició paritària).   
  
3. El jurat en la corresponent acta elevarà una proposta motivada de concessió dels premis a la Direcció General de l'IVAJ.  
  
Desé. Resolució  
1. D'acord amb el que disposa l'article 9.3 de l'ordre esmentada en l'article anterior, el director general de l'IVAJ serà el competent per a resoldre el concurs. La resolució serà emesa en el termini màxim de 3 mesos comptats des de la data de finalització del termini de presentació de sol·licituds per a participar.  
2. La resolució de concessió serà publicada en la pàgina web de l'IVAJ i es notificarà per mitjans electrònics a tots els equips participants.  
  
Onzé. Drets sobre les obres premiades  
1. Els treballs premiats en cada convocatòria seran cedits a l'lVAJ durant els cinc anys següents a la concessió del premi. L'IVAJ es reserva el dret de divulgar-los o difondre'ls públicament i de reproduir-los, en part o íntegrament, sense que per això els autors, als quals se'ls reconeix la propietat intel·lectual de les seues obres, en reporten cap dret.  
  
2. La participació en la convocatòria implica aquesta cessió, sense necessitat d'autorització posterior.  
3. Passat aquest termini, les obres premiades i/o les que hagen rebut qualsevol esment especial, es tornaran als autors.  
Dotzé. Acceptació de la normativa reguladora  
La participació en la present convocatòria implica l'acceptació de la normativa que la regula.  
  
Tretzé. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se un recurs de reposició davant de la Direcció General de l'IVAJ en el termini d'un mes comptat a partir de l'endemà de la publicació d'aquesta resolució, segons el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 19 de juliol de 2019.- El director general de l'Institut Valencià de la Joventut: Jesús Martí Nadal.